

Na osnovi Uredbe (EU), št. 2016/589 EP in Sveta, z dne 13. aprila 2016, o evropski mreži služb za zaposlovanje (EURES), dostopu delavcev do storitev na področju mobilnosti in nadaljnjem povezovanju trgov dela (v nadaljevanju Uredba EURES) in Izvedbenega sklepa Komisije (EU) 2017/1255, z dne 11. julija 2017, o predlogih za opis nacionalnih sistemov in postopkov za sprejem organizacij za članice in partnerice mreže EURES, Zavod Republike Slovenije za zaposlovanje kot nosilec EURES Nacionalnega urada za usklajevanje objavlja

**Javno povabilo za**

**SPREJEM ČLANOV IN PARTNERJEV V NACIONALNO**

**MREŽO EURES**

I

**EURES** (European Employment Services) od svoje vzpostavitve leta 1994 deluje kot mreža javnih zavodov za zaposlovanje ter drugih partnerjev, ki jo koordinira Evropska Komisija oziroma v zadnjih letih Evropski organ za delo ELA. Mreža EURES omogoča uresničevanje pravic o prostem pretoku delavcev v EU/ EGP in Švicarski konfederaciji (v nadaljevanju Unija), spodbuja njihovo prostovoljno geografsko in poklicno mobilnost v Uniji ter prispeva k povezovanju trgov dela v Uniji.

II

Predmet javnega povabila je **sprejem novih članov** **in partnerjev** v mrežo EURES.

III

Na javno povabilo se lahko prijavijo **organizacije** zasebnega in javnega prava, ki imajo za opravljanje potrebne dejavnosti sedež, poslovno enoto ali podružnico vpisano v Poslovni register Slovenije oziroma Sodni register Slovenije in na dan predložitve vloge za članstvo oziroma partnerstvo, zakonito opravljajo storitve ali dejavnosti najmanj dve leti.

Kot **član** mreže EURES se lahko prijavijo organizacije, ki imajo pridobljeno koncesijo za opravljanje storitev vseživljenjske karierne orientacije in/ali za posredovanje zaposlitve oziroma imajo dovoljenje za opravljanje dejavnosti zagotavljanja dela delavcev uporabniku in so vpisane v register domačih pravnih ali fizičnih oseb za opravljanje dejavnosti zagotavljanja dela delavcev uporabniku oziroma evidenco tujih pravnih in fizičnih pravnih oseb za opravljanje iste dejavnosti.

IV

Organizacija, ki vloži Vlogo za prijavo, se lahko prijavi kot **član** mreže EURES. V primeru neizpolnjevanja pogojev za članstvo, se lahko prijavi kot **partner** mreže EURES.

V

**Član EURES** je lahko organizacija zasebnega ali javnega prava, ki izpolnjuje pogoje iz točke III ter ima zmogljivosti in se zaveže za izpolnitev **vseh treh nalog** iz 12. člena Uredbe (EU) 2016/589[[1]](#footnote-1):

* prispevanje k bazi prostih delovnih mest v skladu s točko (a) prvega odstavka 17. člena;
* prispevanje k bazi prijav za zaposlitev in življenjepisov v skladu s točko (b) prvega odstavka 17. člena;
* zagotavljanje podpornih storitev za delavce in delodajalce v skladu s členi 23 in 24, s prvim odstavkom člena 25, členom 26 in – kjer je to ustrezno – členom 27;

ter ima zmogljivosti in se zavezuje, da bo skladno z minimalnimi skupnimi merili pri zagotavljanju storitev in sodelovanju v mreži EURES izpolnjevala vse druge obveznosti članov EURES iz navedene Uredbe.

VI

**Partner EURES** je lahko organizacija zasebnega ali javnega prava, ki izpolnjuje obveznosti iz prvega odstavka točke III ter ima zmogljivosti in se zaveže za izpolnitev **vsaj ene od treh nalog** iz 12. člena Uredbe (EU) 2016/589:

* prispevanje k bazi prostih delovnih mest v skladu s točko (a) prvega odstavka 17. člena ;
* prispevanje k bazi prijav za zaposlitev in življenjepisov v skladu s točko (b) prvega odstavka 17. člena;
* zagotavljanje podpornih storitev za delavce in delodajalce v skladu s členi 23 in 24, s prvim odstavkom člena 25, členom 26 in – kjer je to ustrezno – členom 27;

ter ima zmogljivosti in se zavezuje, da bo skladno z minimalnimi skupnimi merili pri zagotavljanju storitev in sodelovanju v mreži EURES izpolnjevala vse druge obveznosti partnerjev EURES iz navedene Uredbe.

VII

Organizacija se kot član ali partner mreže EURES prijavi, če izpolnjuje vse naslednje pogoje:

* kadrovski pogoji: zaposleni, ki bodo sodelovali v mreži EURES, imajo najmanj VII. stopnjo izobrazbe, pri članih pa še izpolnjeni kadrovski pogoji za opravljanje storitev za trg dela- pridobljena koncesija za opravljanje storitev vseživljenjske karierne orientacije in/ali za posredovanje zaposlitve oziroma dovoljenje za opravljanje dejavnosti zagotavljanja dela delavcev uporabniku ter opravljen strokovni izpit na podlagi Zakona o urejanju trga dela;
* da v času Vloge proti organizaciji oziroma njenim odgovornim osebam ni bil sprožen noben postopek zaradi kršitve predpisov s področja dela, zaposlovanja ali opravljanja dejavnosti, za katero je organizacija registrirana ter da organizacija ali njene odgovorne osebe v dveh letih pred vložitvijo Vloge niso bile kaznovane za kršitve iz teh področij ali za kaznivo dejanje;
* da ima ustrezno IT in drugo infrastrukturo za izvajanje podpornih storitev EURES oziroma za zagotavljanje podatkov o prostih delovnih mestih in življenjepisih;
* da ima urejen sistem varovanja in obdelave osebnih podatkov, skladno z zakonodajo;
* da zagotavlja storitve preko spletne strani oziroma preko več dostopnih kanalov in da jih izvaja na čezmejni oziroma transnacionalni EU ravni;
* da spoštuje načelo zagotavljanja brezplačnih podpornih storitev za delavce oziroma za iskalce zaposlitve;
* zavezanost na izpolnjevanje drugih pogojev za sodelovanje v mreži EURES, kot so zagotavljanje potrebnih podatkov in informacij EURES Nacionalnemu uradu za usklajevanje, priprava letnih planov aktivnosti in periodičnih poročil o izvajanju storitev EURES ter o doseganju kazalnikov, prilagoditev informacijskega sistema za namen posredovanja podatkov o prostih delovnih mestih in življenjepisih preko enotnega informacijskega kanala v ZRSZ za namen objave na portalu EURES v roku 6 mesecev od začetka članstva v mreži EURES, zagotavljanje človeških virov in sodelovanje pri skupnem EURES usposabljanju in drugih aktivnostih ter uporaba celostne grafične podobe izključno za storitve in dejavnosti v zvezi z mrežo EURES.

VIII

Izpolnjena vloga za sprejem članov in partnerjev v nacionalno mrežo EURES vsebuje:

1. izpolnjen obrazec »Vloga za sprejem članov in partnerjev v nacionalno mrežo EURES«;
2. izpolnjen »Plan aktivnosti za člane in partnerje EURES za leto 2025« (Priloga 1);
3. CV osebe (ali oseb), ki bo sodelovala v članstvu/partnerstvu mreže EURES;
4. ter dodatna dokazila, navedena v Vlogi (Izpis iz Poslovnega oziroma Sodnega registra, kopijo dovoljenja (koncesija) za opravljanje storitev vseživljenjske karierne orientacije in / ali za posredovanje zaposlitve- obvezno za člane EURES);

Vlogo se pošlje v elektronski obliki (v formatu PDF) na e-naslov Zavoda Republike Slovenije za Zaposlovanje [gpzrsz@ess.gov.si](mailto:gpzrsz@ess.gov.si) z zadevo: **»Prijava na javno povabilo SPREJEM ČLANOV IN PARTNERJEV V NACIONALNO MREŽO EURES«**, najkasneje **do 31.10.2024**. Vse prijave, prejete po tem datumu, se bodo štete kot prepozne.

Prijavitelj lahko kadarkoli od datuma oddaje vloge do roka za oddajo samoiniciativno dopolni vlogo. Dopolnitev vloge prijavitelj odda na navedeni e-naslov, s pripisom »Dopolnitev vloge za sprejem članov in partnerjev v mrežo EURES«.

IX

Rok za odločitev je 60 dni od dneva zaključka javnega povabila, o čemer bodo prijavitelji obveščeni po elektronski pošti. Prijavitelj na odločitev lahko poda ugovor v roku 15 dni od prejema odločitve na navedeni e-naslov.

Dodatne informacije so na voljo preko e-naslova: **pravneinfo.eudelavci@ess.gov.si.**

1. Uredba (EU), št. 2016/589 EP in Sveta, z dne 13. aprila 2016, o evropski mreži služb za zaposlovanje (EURES), dostopu delavcev do storitev na področju mobilnosti in nadaljnjem povezovanju trgov dela. [↑](#footnote-ref-1)